CELEX: C2004/094/163
Language: da
Date: 2004-04-17 00:00:00
Title: Sag anlagt den 1. marts 2004 af Åsa Sundholm mod Kommissionen for De Europæiske Fællesskaber

17.4.2004   
            
            
               DA
            
            
               Den Europæiske Unions Tidende
            
            
               C 94/66
            
         Sag anlagt den 1. marts 2004 af Åsa Sundholm mod Kommissionen for De Europæiske Fællesskaber
   (Sag T-86/04)
   (2004/C 94/163)
   Processprog: fransk
   Ved De Europæiske Fællesskabers Ret i Første Instans er der den 1. marts 2004 anlagt sag mod Kommissionen for De Europæiske Fællesskaber af Åsa Sundholm, Bruxelles, ved avocats Sébastien Orlandi, Albert Coolen, Jean-Noël Louis og Etienne Marchal, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Beslutningen af 10. april 2003 om udarbejdelse af rapporten vedrørende sagsøgerens karriereforløb for perioden fra den 1. juli 2001 til den 31. december 2002 annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Til støtte for søgsmålet har sagsøgeren gjort gældende, at den omtvistede rapport henviser til hendes dokumenterede fravær samt til hendes helbredstilstand, hvilket er i strid med artikel 7, stk. 2, i de almindelige gennemførelsesbestemmelser til vedtægtens artikel 43. Hun har ligeledes anført, at der er tale om et åbenbart fejlskøn, idet der ikke er sammenhæng mellem kommentarerne og de point, der er tildelt hende i rapporten. Sagsøgeren har endelig gjort gældende, at den pågældende rapport ikke er tilstrækkelig begrundet, ikke mindst fordi den ikke er i overensstemmelse med henstillingerne fra Det Paritetiske Bedømmelsesudvalg, og den i henhold til artikel 8, stk. 7, i de almindelige gennemførelsesbestemmelser til vedtægtens artikel 43 skal indeholde en relevant begrundelse.